আর যাওয়া হল না কুম্ভে, পথেই প্রাণ হারালেন বাংলার ৪ পুণ্যার্থী

ওয়েব ডেস্ক: কুম্ভের (Mahakumbh 2025) পথে ফের মর্মান্তিক পরিণতি পুণ্যার্থীদের। ঝাড়খণ্ডের (Jharkhand) ধানবাদের রাজগঞ্জ থানা এলাকায় একটি দুর্ঘটনা (Road Accident) ঘটে। এতে চার পুণ্যার্থীর মৃত্যু হয়েছে এবং ছ’জন আহত হয়েছেন। শুক্রবার গভীর রাতে, কুম্ভমেলায় যাওয়ার পথে দুটি গাড়ির সংঘর্ষে এই দুর্ঘটনাটি ঘটে বলে জানা গিয়েছে।

স্থানীয় সূত্রে জানা গিয়েছে, একটি গাড়িতে পুণ্যার্থীরা কুম্ভমেলার উদ্দেশে যাচ্ছিলেন। রাত আনুমানিক ১টা নাগাদ, গাড়িটি নিয়ন্ত্রণ হারিয়ে রাস্তায় দাঁড়িয়ে থাকা একটি ট্রাকে সজোরে ধাক্কা মারে। সেই সময় গাড়ির ভেতরে থাকা চার যাত্রী গুরুতরভাবে আহত হন। এরপর পিছনে থাকা আরও একটি গাড়ি নিয়ন্ত্রণ হারিয়ে প্রথম গাড়িটিকে ধাক্কা মারে। ফলে সেই গাড়ির ছয় যাত্রীও আহত হন।

আরও পড়ুন: পরীক্ষায় টুকতে না দেওয়ায় বচসা, চলল গুলি, মৃত্যু এক ছাত্রের

এই মর্মান্তিক দুর্ঘটনায় মৃত চারজনের মধ্যে তিনজন মহিলা। নিহতদের নাম শেখ রাজাবলি, পিয়ালি সাহা, তেমুলি সাহা এবং প্রণবা সাহা। জানা গিয়েছে, তিনজন মহিলা পশ্চিমবঙ্গের হুগলির কামারপুকুর এলাকার বাসিন্দা ছিলেন। অন্যদিকে, ছয় আহত যাত্রীকে উদ্ধার করে ধানবাদ হাসপাতালে নিয়ে যাওয়া হয়। সেখানে চিকিৎসকেরা চারজনকে মৃত বলে ঘোষণা করেন। আহতদের চিকিৎসা চলছে এবং তাদের পরিচয় শনাক্ত করার জন্য প্রশাসন তৎপর রয়েছে।

কুম্ভমেলা যাওয়ার পথে ধানবাদে এটি দ্বিতীয় বড় দুর্ঘটনা। এর আগে, ১৮ ফেব্রুয়ারি পূর্ব মেদিনীপুর থেকে একদল পুণ্যার্থী কুম্ভস্নান সেরে ফেরার পথে দুর্ঘটনার শিকার হন। সেদিন একটি লরির সঙ্গে তাদের বাসের সংঘর্ষ হলে অন্তত ১৮ জন আহত হন।