কুম্ভের পথে বিপত্তি, ২৫ কিমি লম্বা যানজটে ফেঁসে হাজার হাজার পুণ্যার্থী

ওয়েব ডেস্ক: শেষ দফার শাহি স্নানের আগে পুণ্যার্থীদের ব্যাপক ভিড় সামলাতে গোটা উত্তরপ্রদেশ (Uttar Pradesh) জুড়ে নিরাপত্তা জোরদার করা হয়েছে। বিশেষত, পণ্ডিত দীনদয়াল উপাধ্যায় রেলস্টেশনকে নিরাপত্তার চাদরে মুড়ে ফেলা হয়েছে। মোতায়েন করা হয়েছে বিশাল পুলিশ বাহিনী। মহাকুম্ভে (Mahakumbh 2025) শেষ দফার শাহি স্নান উপলক্ষে সেই সংখ্যা আরও বৃদ্ধির সম্ভাবনা রয়েছে। ফলে প্রশাসনের উপর বাড়তি চাপ পড়েছে। কিন্তু কুম্ভে পৌঁছনো এখনও অনেকের কাছে একটা কঠিন চ্যালেঞ্জ হয়ে দাঁড়িয়েছে। নেপথ্যে কারণ- ট্রাফিক জ্যাম (Traffic Jam)।

প্রয়াগরাজে পৌঁছতে রেলপথ এবং সড়কপথ— উভয়দিকেই ব্যাপক ভিড় লক্ষ্য করা যাচ্ছে। বিশেষত, সপ্তাহান্তের ছুটির কারণে বহু মানুষ সড়কপথে প্রয়াগরাজ পৌঁছনোর চেষ্টা করছেন। এর ফলে শনিবার থেকেই শহরের প্রবেশদ্বারগুলিতে যানজটের সৃষ্টি হয়েছে। স্থানীয় সূত্রের খবর অনুযায়ী, রবিবার সকালে এই যানজট ২৫ কিলোমিটার ছাড়িয়ে গিয়েছে।

আরও পড়ুন: “খতিয়ে দেখা দরকার…,” মার্কিন অনুদান প্রসঙ্গে মন্তব্য জয়শঙ্করের

অনেক পুণ্যার্থী জানান, কয়েক কিলোমিটার দীর্ঘ যানজটের কারণে তাঁদের রাতভর গাড়িতেই কাটাতে হয়েছে। রবিবার সকালে গাড়ির সংখ্যা আরও বেড়ে যাওয়ায় যানজট আরও গুরুতর হয়ে উঠেছে। কুম্ভের শেষ দিনে, ২৬ ফেব্রুয়ারি, শাহি স্নানের কারণে এই পরিস্থিতি আরও জটিল হতে পারে বলে আশঙ্কা করা হচ্ছে।

তবে শুধু সড়কপথ নয়, রেলপথেও ভিড় সামলাতে অতিরিক্ত নিরাপত্তা ব্যবস্থা নেওয়া হয়েছে। বিহার, পশ্চিমবঙ্গ, ঝাড়খণ্ড, ওড়িশা এবং উত্তর-পূর্ব ভারতের বিভিন্ন রাজ্য থেকে আগত পুণ্যার্থীদের জন্য পণ্ডিত দীনদয়াল উপাধ্যায় স্টেশন অন্যতম গুরুত্বপূর্ণ প্রবেশদ্বার। শনিবার, রবিবার এবং বিশেষত ২৬ ফেব্রুয়ারির শাহি স্নানকে ঘিরে এই স্টেশনের উপর প্রচণ্ড চাপ পড়েছে। যাত্রী নিয়ন্ত্রণের জন্য ইতিমধ্যে সেখানে বিশেষ দল মোতায়েন করা হয়েছে। পাশাপাশি স্টেশন এলাকায় বৃদ্ধি করা হয়েছে নজরদারি।